Il-Kulleġġ Missjunarju ta' San Pawl ġewwa r-Rabat għamel sejba mhux tas-soltu meta waqt li kienet għaddejja ħidma fuq proġett ta' żvilupp instabu oqbra ta' żmien ir-Rumani. Din is-sejba kienet waħda storika għall-arkeoloġiżmu f'pajjiżna minħabba l-istat li fih nstabu l-oqbra u s-sejbiet ta' ġo fihom. Ma kinitx sorpriża għall-arkeoloġisti meta nstabu dawn il-fdalijiet. Dan minħabba li l-iskola tinstab biswit il-katakombi ta' San Pawl u ta' Sant Agatha. Li hu interessanti f'din is-sejba hija li wħud mill-fdalijiet ma ġewx mimsusa minn żmien ir-Rumani u ġew preservati b'mod perfett. Instabu għ add ta' fdalijiet sħaħ ta' katavri li kienu midfuna f'dawn l-oqbra. Dawn instabu f'forma ta' skeletri sħaħ li jappartjenu kemm għal adulti kif ukoll għal tfal. Barra l-ammont kbir ta' skeletri, instabu wkoll għadd ta' fdalijiet u ornamenti tal-fuħħar li wkoll jappartjenu għall-istess żminijiet. Huwa mifhum li dawn l-ornamenti kienu tpoġġew ħdejn l-oqbra fi żmien ir-Rumani, propju bħala turija ta' rispett lejn il-mejtin. It-tħaffir ilu għaddej għal dawn l-aħħar ġimgħat bl-arkeologista u l-osteoloġista fuq il-post jippruvaw isibu u jippriservaw dawn il-fdalijiet. Il-pubbliku issa se jinġħata ċ-ċans li jesperjenza l-istorja ta' żmien ir-Rumani permezz tal-fdalijiet misjuba. Il-Kulleġġ Missjunarju ta' San Pawl se jiftaħ il-bibien għall-pubbliku illum bejn il-ħdax u l-erbgħa ta' wara nofsinhar. Din hija opportunità unika għall- pubbliku fejn se jkun jista' jiltaqa' mal-persuni li sabu dawn il-fdalijiet u għenu biex priservawhom. Konservatur u osteoloġista se jdawru lill-pubbliku mas-sit filwaqt li jispjegaw fejn instabu l-fdalijiet u kif dawn se jiġu studjati. Din l-attività hija organizzata mir-rettur tal-iskola Fr.Silvio Bezzina b'kollaborazzjoni mas-Sovraintendenza tal-Patrimonju Kulturali u 'ECA consultants'. Din is-sejba tkompli turi kemm il-patrimonju storiku ta' Malta jibqa' jikkonferma l-istorja rikka u vivaċi li għandu pajjiżna permezz tal-bosta ħakmiet li għadda minnhom. Flimkien mal-Katakombi, dawn l-oqbra jkomplu jiżdiedu mal-wirt storiku ġewwa r-Rabat li issa qed isir mera tal-ħajja f'Malta fi żminijiet differenti.